จัดไปอีกดอก! “พิชญ์” เทนเดอร์ฯ JTS ราคา 1.50 บ.
จัดไปอีกดอก! "พิชญ์" เทนเดอร์ฯ JTS ราคา 1.50 บ.
23 ก.ย. 2559

บริษัท จัสมิน เทเลคอม ซิสเต็มส์ จำกัด (มหาชน) หรือ JTS เปิดเผยว่า บริษัทได้รับแบบประกาศเจตนาในการเข้าถือหุ้นบริษัท ของนายพิชญ์ โพธารามิก ซึ่งจะเป็นผู้ทำคำเสนอซื้อหุ้นทั้งหมดของบริษัทจำนวน 706.46 ล้านหุ้น หรือทั้ง 100% ในราคาหุ้นละ 1.50 บาท คิดเป็นมูลค่าราว 1.06 พันล้านบาท
เนื่องจากนายพิชญ์ได้เข้าถือหุ้น บริษัท จัสมิน อินเตอร์เนชั่นแนล จำกัด (มหาชน) หรือ JAS เกินกว่า 50% แล้ว ซึ่งถือว่าเป็นการได้มาซึ่งอำนาจควบคุมของบริษัทโดยทางอ้อม
ทั้งนี้ คาดว่าจะสามารถยื่นคำเสนอซื้อหุ้นอย่างเป็นทางการในวันที่ 29 ก.ย.59 หรือภายในระยะเวลาที่ได้รับผ่อนผันจากสำนักงานคณะกรรมการกำกับหลักทรัพย์และตลาดหลักทรัพย์ (ก.ล.ต.)
อนึ่ง หุ้น JTS ถูกขึ้นเครื่องหมาย SP ห้ามการซื้อขายชั่วคราว โดยราคาหุ้นซื้อขายล่าสุดเมื่อวันที่ 19 ก.ย. อยู่ที่ 1.66 บาท
                